Politiken. Det er næsten ikke til at finde en mere central placering – i byen og i verden som sådan. Og med lidt knofedt og kreativitet kan det blive et sted for os alle.

Information har derfor bedt en række christianitter give deres bud på, hvad vi kan bruge det berømte og betydningsfulde bladhus til.

Vi beder samtidig Fristadens beboere om at indsende deres forslag inden torsdag kl. 14 til lillebrordrillerbare@information.dk.

Da et billede siger mere end 1.000 ord, og pennen er stærkere end sværdet, modtager vi også forslagene i tegnet form. Meget gerne med en længere medfølgende tekst, der forklarer tegningen.

Vi vil i bedømmelsen lægge vægt på, om forslagene styrker Politikens ånd og arv som et eksperimentarium for nye journalistiske kampagneformater uden at rykke ved bladhusets grundlæggende samfundsbevarende funktion.

Bedste forslag vil blive præmieret med ’Håndbalsam til havehænder’ af mærket Yard (70 ml.) fra Politiken Plus til en værdi 89 kroner.

»Man burde lave ungdomsboliger i Politiken. Der mangler jo kollegieværelser, og det ligger dejligt centralt og tæt på offentlig transport – det er ikke ude på Amager. Det ville være dejligt, hvis Politiken gik forrest og nedlagde deres kontorlokaler for at give de unge noget plads. Der er også allerede en kantine, hvor man kunne lave folkekøkken.«

Lars 'Joker' Fenger, rockmusiker og christianit

»Mit forslag er kort og godt, at Politiken skifter navn til Utopiaposten og ansætter mig som chefredaktør. Jeg overvejede først, om man skulle foreslå dem at skrive mere om palæstinensernes sag – nu har de jo været så pro-Israel i så mange år – men det var for uambitiøst. De kan beholde layoutet, men de skal ændre den politiske linje helt. Utopisterne i verden har brug for et talerør. Utopia er vores eneste redning.«

Niels Vest, filminstruktør og christianit

»Politiken kunne hver uge lave et særtillæg om aktuelle kulturarrangementer i frie kultursteder, ikke kun i Danmark og Sydsverige, men hele verden: Ruigoord i Holland, hvor Christiania har en ambassade. Dole i Antwerpen, Uzupis i Vilnius, Skärkäll i Sverige eller Findhorn i Skotland. Steder, som kalder sig fristæder og har en grad af selvstyre. Det kunne være referater fra arrangementerne, så de blev lidt mere kendte. Christiania har selv 3.000 af den slags om året.«

»Et refugium for christianitter. Vi kunne godt bruge et fristed, et sted hvor man kunne få lidt ro. Vi bliver jo mandsopdækket af pressen og af politiet, så det ville være rart at kunne trække sig lidt tilbage. Det kunne man godt stille Politiken til rådighed for. Det ligger også i cykelafstand.«

»Politiken bør prioritere spalteplads til de arbejdsløse ballonsælgere. Dem hører vi aldrig om. Og hvordan går det egentlig med vores curlingdamer? Dem har jeg ikke læst dybdeborende reportager om endnu? Og hvornår laver Politiken den store danske hundekonkurrence på Rådhuspladsen Dér tænker jeg, at Politiken kunne markere sig som en folkelig avis.«